Swakopmund kry eerste CurriebekerwedstrydCurriebekerrugby sal binnekort die heel eerste keer in die geskiedenis op Swakopmund aan die Namibiese weskus gespeel word. Die Namibiese Rugbyunie (NRU) het Woensdag in Windhoek aangekondig dat die Welwitschias se kragmeting teen die Boland in die Curriebeker- Eerste Liga op 7 September op die Sentrale Sportterrein op dié dorp sal plaasvind. Die Biltongboere speel vanjaar die eerste keer in ʼn lang tyd in die Curriebekerreeks, nadat hul deelname in die onlangse jare tot die Vodacombeker- en die Supersportreeks beperk was. Boland is tans vyfde en die Welwitschias sesde op die punteleer, en gelang van wat eerskomende naweek gebeur, kan Swakopmund ʼn kwaai stryd te wagte wees.